РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/81-19

3. април 2019. године

Б е о г р а д

З А П И С Н И К

 ДЕВЕТЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 2. АПРИЛА 2019. ГОДИНЕ

Седница је почела у 12,10 часова.

 Седници су присуствовали чланови Одбора за права детета: Нада Лазић, заменик председника Одбора, проф. др Владимир Маринковић, потпредседник Народне скупштине, Миланка Јевтовић Вукојичић, председник Одбора за рад, социјална питања, друштвену укљученост и смањење сиромаштва, Јелена Мијатовић, др Данијела Стојадиновић, Дубравка Филиповски, Милена Ћорилић, Марија Јевђић и Сандра Божић.

Седници Одбора су присуствовали заменици одсутних чланова Одбора: Јасмина Каранац (Наташа Михаиловић Вацић, члан), Милија Милетић (Ана Караџић, члан), Арпад Фремонд (Елвира Ковач, члан) и Горица Гајић (др Санда Рашковић Ивић, члан).

Седници Одбора нису присуствовали Маја Гојковић, председник Народне скупштине и председник Одбора, Верољуб Арсић, Ђорђе Милићевић, Гордана Чомић и Вјерица Радета, потпредседници Народне скупштине, као ни следећи чланови Одбора Марко Ђуришић, проф. др Драгољуб Мићуновић, Срђан Ного, др Ана Стевановић, Наташа Сп. Јовановић и Наташа Мићић, нити њихови заменици.

Седници је присуствовао мр Зоран Пашалић, Заштитник грађана, као и Марија Подунавац, шеф Кабинета Заштитника грађана и Татјана Пријић, представник Повереника за заштитну равноправности.

 За седницу је предложен следећи:

Д н е в н и р е д

**1. Разматрање Редовног годишњег извештаја Заштитника грађана за 2018. годину, поглавље 4.1. права детета (01 Број 02-487/19 од 19. марта 2019. године).**

 Председавајући седнице је указала да се седница одржава у складу са чланом 72. став 5. Пословника Народне скупштине, с обзиром да Одбор нема кворум за одлучивање и да седница може да се одржи ако се на њој обавља расправа у циљу обавештења Одбора о питањима из његовог делокруга.

Напомена: Одбор није утврдио дневни ред седнице јер у тренутку утврђивања није имао кворум за одлучивање.

 Председавајући је подсетила присутне да је Заштитник грађана доставио Народној скупштини Редовни годишњи Извештај Заштитника грађана за 2018. годину и да је народним посланицима достављен (писмом генералног секретара 03 Број 37 од 19. марта 2019. године) тако да су чланови и заменици чланова Одбора за права детета имали прилике да се са садржином благовремено упознају.

**Прва тачка дневног реда – Разматрање Редовног годишњег извештаја Заштитника грађана за 2018. годину, поглавље 4.1. права детета (01 Број 02-487/19 од 19. марта 2019. године).**

 Уводно представљање Редовног годишњег Извештаја је поднео мр Зоран Пашалић, Заштитник грађана и укратко представио активности рада Заштитника грађана за 2018. годину, са посебним освртом на поглавље 4.1. права детета. У уводном обраћању изнео је и проблеме које је Заштитник грађана увидео и евидентирао, а тичу се заштите права детета и том приликом, као најзначајније истако насиље над децом и насиље међу децом (вршњачко насиље), инклузивно образовање деце, збрињавање деце са аутизмом, као и малолетнички бракови (дечји бракови), уз оцену да ће Заштитник грађана посветити пажњу да свако дете у Републици Србији, подједнако, буде укључено у систем уопште. Такође, подсетио је и на обавезу Републике Србије која произлази из Поглавља 23, а тиче се измене и допуне Закона о Заштитнику грађана, односно на увођење институције Заштитник права детета (дечји омбудсман) и ако је мишљења да већ у оквиру Заштитника грађана постоји Сектор за права детета који је потребно само додатно ојачати капацитетима да би се још више оснажила и дечја права.

Марија Подунавац, шеф Кабинета Заштитника грађана је детаљно предочила Редовни годишњи извештај Заштитника грађана за 2018. годину, у делу који се односи на права детета, са статистичким показатељима и подацима.

У дискусији су учествовали чланови и заменици чланова Одбора: Нада Лазић, Миланка Јевтовић Вукојичић, Милија Милетић, Милена Ћорилић, Марија Јевђић, Јасмина Каранац, Дубравка Филиповски, Горица Гајић и Јелена Мијатовић, као и мр Зоран Пашалић, Заштитник грађана и Марија Подунавац, шеф Кабинета Заштитника грађана.

Током дискусије поднети Извештај је похваљен као свеобухватан, исцрпан и детаљан, а такође је похваљена и ажурност у раду Заштитника грађана што се може уочити кроз видне помаке постигнуте у активностима и резултатима рада. Полазећи од поднетог Извештаја, изнето је мишљење да су препоруке оправдане у делу Закона о спречевању насиља у породици – породично насиље, деца жртве насиља, као и у делу Закона о јавном реду и миру – деца улице. Позитивно су оцењене мере подршке родитељима који имају децу са аутизмом у развоју, као и Предлог за израду Националног плана акције за децу.

У дискусији је изнето мишљење да у Извештају недостаје део који се односи на категорију деце која живе на селу, имајући у виду да је та категорија деце у тешкој ситуацији, да немају елементарне услове, да локална самоуправа нема довољно средстава да им обезбеди боље услове живота и да је неопходно посветити им већу пажњу. Такође је предложено да би било од користи да Заштитник грађана достави, ради информисања, предлог нормативних аката које је потребно изменити, допунити или донети нове, у дели који се односи на заштиту права деце, а у најбољем интересу деце. Дискутовало се и о евентуалном увођењу институције Заштитника права деце у Републици Србији и том приликом су изнета различита мишљења, са образложењем. Полазећи од тога да Заштитник грађана у свом Извештају није правио разлику између деце у урбаним срединама и деце у руралним срединама, већ их је сврстао у категорију деце која путују, отворило се питање колико такве деце има, односно који су подаци о категорији деце која путују и у којим крајевима у Републици Србији је то најизраженије.

У току дискусије било је и речи о Предлогу закона о утврђивању чињеница о статусу новорођене деце за које се сумња да су нестала из породилишта у Републици Србији, који је у скупштинској процедури, и том приликом је предочена идеја Заштитника грађана о томе да се повеже могућност између родитеља и евентуално несталих беба (сада већ одрасле деце), са посебним освртом на обављени разговор Заштитника грађана са представницима Европске уније око могућих начина да свако од родитеља и деце може да провери свој идентитет, на валидан начин.

У току дискусије оцењено је да пораст вршњачког насиља представља забрињавајући проблем и том приликом било је речи о превенцији коју треба појачати у том правцу, као и о евентуалној институцији која би била основ за решавање проблема вршњачког насиља. Исказано је интересовање да Заштитник грађана подели своја искуства, са терена, као и да ли и колико може да утиче на смањење вршњачког насиља, као и породичног насиља и том приликом је наглашено да је потребно превентивним деловањем предупредити вршњачко насиље, уз сталну координацију васпитно – образоване институције и родитеља. С тим у вези, с једне стране било је речи о томе да ли евентуално важећи законски прописи из области образовања, на неки начин, отежавају решавање проблема насиља у школама, док је с друге стране оцењено да је потребно мишљење струке како би се проблем вршњачког насиља још боље сагледао и решио, уз акценат на јачању васпитне улоге школе, односно не раздвајања васпитне од образоване улоге школе, као и на јачању породице. Указујући на проблеме са којима се деца суочавају и на кршење њихових права, из угла социјалне заштите и центара за социјални рад, на основу примера са терена, изнето је да права деце најпре буду кршена у социјално угроженим породицама, да проблем вршњачког насиља извире из насиља у породици и да су права деце из разведених бракова (брачних заједница) јако угрожена.

Полазећи од статистичких података из Извештаја, дискутовало се и о томе ко је најслабија карика у ланцу, у погледу велике разлике у броју предмета, у делу који се односи на заштиту права деце, као и шта се дешава са анонимним предметима упућеним Заштитнику грађана. Изнета је потреба да се центри за социјални рад ојачају капацитетима и другим неопходним условима како би се статистички подаци о насиљу уопште побољшали, па с тим у вези, у том правцу је указана и могућност коју Народна скупштина, односно одбор имају у погледу вршења своје контролне функције.

 У току дискусије одговоре на постављена питања дао је мр Зоран Пашалић, Заштитник грађана и изнео је примере из праксе, а уједно се захвалио на похвалама и коментарима на поднети Извештај.

 Председавајући седницом Одбора је на крају закључила дискусију и предложила да Одбор, у наредном периоду, на некој од седница утврди Предлог закључка и достави Народној скупштини на разматрање и усвајање, а сходноподнетом Редовном годишњем извештају Заштитника грађана за 2018. годину, поглавље 4.1. права детета .

Седница је завршена у 13,15 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Горан Стаменковић Нада Лазић